ΔΙΑΚΡΙΣΗ ΓΙΑ ΤΟΥΣ ΜΑΘΗΤΕΣ ΤΟΥ 2ου ΔΗΜΟΤΙΚΟΥ ΣΧΟΛΕΙΟΥ ΣΟΦΑΔΩΝ

Το 2ο Δημοτικό Σχολείο Σοφάδων, κέρδισε το 1ο βραβείο, στον 9ο Διεθνή μαθητικό Διαγωνισμό: *«Κύπρος-Ελλάδα-Ομογένεια: εκπαιδευτικές γέφυρες»* στην κατηγορία project. Τον διαγωνισμό συνδιοργάνωσαν ελληνικοί και κυπριακοί κυβερνητικοί φορείς και τελεί υπό την αιγίδα της Προέδρου της Ελληνικής Δημοκρατίας και

του Προέδρου της Κυπριακής Δημοκρατίας. Συμμετείχαν 259 σχολεία από Ελλάδα, Κύπρο, Ομογένεια με 1.359 μαθητικές δημιουργίες, σε 7 διαφορετικές κατηγορίες.

Βασική επιδίωξη του διαγωνισμού είναι να αποτελέσει εκπαιδευτική «γέφυρα» ανάμεσα στην Ελλάδα και την Κύπρο ώστε να έρθουν πιο κοντά οι μαθητές και να γνωρίσουν τον κυπριακό λαό.

Μέσα από το διδακτικό σενάριο που εκπονήθηκε από τους μαθητές του σχολείου μας **«ΔΥΟ ΛΑΟΙ…… ΚΟΙΝΟΣ ΑΓΩΝΑΣ»** και τις δράσεις που υλοποιήθηκαν, επιχειρήθηκε η προσέγγιση πλευρών της ιστορίας της Κύπρου, εστιάζοντας στο 1974, μέσα από την ποίηση, τη μελοποίηση, το τραγούδι, τον χορό, τη δραματοποίηση και τη ζωγραφική.

Ένα καινοτόμο πρόγραμμα που ενθάρρυνε τη διερευνητική μάθηση, την επικοινωνία, τη συνεργασία, τη δημιουργικότητα και καλλιέργησε την ενσυναίσθηση. Οι μαθητές εργάστηκαν σε ομάδες και απέκτησαν πολύπλευρες γνώσεις σχετικά με το νησί. Γνώρισαν την αποτύπωση του κυπριακού δράματος στην ποίηση, μελοποίησαν και τραγούδησαν οι ίδιοι, διέκριναν κοινά στοιχεία στην ιστορία των δύο λαών, επιχείρησαν τη θεατρική αναπαράσταση δραματικών σκηνών της ιστορίας του νησιού, ζωγράφισαν, δημιούργησαν κολλάζ και όλες αυτές τις δράσεις τέλος τις αποτύπωσαν ψηφιακά καταλήγοντας στη δημιουργία και την παραγωγή μικρής ταινίας.

Οι εκπαιδευτικοί του σχολείου: Χαρά Παπαδήμου, Κατερίνα Ζάχου, Νάνσυ Οικονόμου, Θώμη Θεοχάρη, Μάνθος Σταμάτης, στάθηκαν στο πλευρό των μαθητών ως εμπνευστές, εμψυχωτές και συντονιστές του έργου τους.